Tegningerne er færdige, ansøgninger til fonde sendt afsted - og opbakningen fra Rebild Kommune var god. Lige indtil nu. For nu er planerne for haludviklingsprojektet ved Skørping Idrætscenter, som blandt andet skulle indeholde beach - og volleybaner, trailcenter og padelbane, i fare. Teknik- og Miljøudvalget i Rebild Kommune har nemlig planer om at placere en ny børnehave lige midt i udviklingsprojektet. - Jeg er virkelig skuffet og sur, siger Julie Mackenhauer, som er med i bestyrelsen for Skørping Idrætscenter og forkvinde for udviklingsprojektet. Ifølge Skørping Idrætscenter har Rebild Kommune hele tiden været orienteret om planerne. -  Vi har haft et samarbejde gennem længere tid, så jeg forstår ikke, at de her i 11. time ændrer kurs, siger hun og pointerer, at hun derfor nu frygter for udviklingsprojektets fremtid. - Det er tre års arbejde, som vi har stået med sammen med masser af frivillige kræfter, der nu bliver ødelagt, siger hun. Gav tilladelse til padelbane og børnehave samme dag Idrætscentret troede, at Rebild Kommune var med ombord, fordi de i marts fik en forhåndsgodkendelse til en padelbane, som skulle ligge ved siden af hallen. Men selv samme dag, fik de også at vide, at kommunen vil placere en ny børnehave det helt samme sted. - Jeg tænker, det er en fejl, og det er menneskeligt at fejle, men de bliver nødt til at sætte farten ned, for den her beslutning får så store konsekvenser for hele kommunen, siger Julie Mackenhauer. Ifølge formanden for Teknik- og Miljøudvalget i Rebild Kommune, Leon Sebbelin, er det beklageligt. - Det er en fejl. Den skulle ikke være blevet sendt. Punktum, siger han. Leon Sebbelin: Det haster med den nye børnehave På trods af indvendinger fra Skørping Idrætscenter, valgte Teknik- og Miljøudvalget at gå videre med placeringen af børnehaven, og de har nu indstillet planen til byrådet. Børnehavens placering vil ikke kun få konsekvenser for padelbanen, men for hele udviklingsprojektet, ifølge Skørping Idrætscenter. Ifølge Leon Sebbelin er kommunen presset, fordi der snarest muligt skal opføres en ny børnehave på grund af stigende børnetal. Men han mener ikke, at den nye placering af børnehuset vil ødelægge idrætscentrets planer. - Vi har lavet et bud på en placering, men med oplæg til, at det skal drøftes nærmere og med mulighed for justering, siger han. Idrætscenter mangler klar udmelding Ifølge Julie Mackenhauer er der ikke modstand til opførelsen af det nye børnehus - kun til placeringen. Hun mener, at man kan finde en løsning, så alle parter kan være tilfredse. Tilbage i januar blev der præsenteret en plan, hvor børnehavens placering ikke kom i vejen for udvidelsen af hallen. En plan, der faldt i god jord hos Skørping Idrætscenter. Men det var den placering, Teknik- og Miljøudvalget trak tilbage  i 11. time. - Ønsker fra hallens side har spillet ind i forhold til den placering vi kommer med nu, men vi skal også tage hensyn til byggelinjer og lignende, siger Leon Sebbelin. Dog mener Julie Mackenhauer ikke, at kommunen har meldt klart ud, hvorfor planen fra januar nu droppes. - Det er reelt nok, men så må de lægge frem, hvad der har gjort, at de ændrer deres holdning og placering nu, siger hun. Opbakning fra lokalområdet Det er ikke kun Skørping Idrætscenter, der undrer sig over Rebild Kommunes nye holdning. - Tidligere har Rebild Kommune også været ved at presse en godkendelse igennem uden først at have hørt de erhvervsdrivende. Nu sker det igen. Speederen trykkes i bund uden at der bliver lyttet til den anden parts ønsker og indsigelser, siger formanden for Skørping Erhvervsforening, Christian Ovesen i en pressemeddelelse. Det glæder Julie Mackenhauer, at der er opbakning i lokalområdet. - Hvis de tager den her beslutning nu, så kommer de til at køre hen over alle borgere i byen, så det er dejligt med alt den opbakning, når man står her som ildsjæl, siger hun. Borgmesteren indkalder til møde Børnehavens placering er ifølge Leon Sebbelin ikke endegyldig. Ifølge ham er det meningen, at alle parter skal mødes og drøfte mulighederne for at nå til enighed. - Det er et stort puslespil. Vi finder ikke en løsning, hvor alle ønsker bliver opfyldt. Men vi kommer med et ønske om at finde en løsning, som alle kan se sig i, siger han. Det glæder bestyrelsesmedlem og forkvinde for Udviklingsprojektet Skørping Idrætscenter, Julie Mackenhauer, som har takket ja til den fremtidige dialog, men hun er nervøs for, om idrætscentrets ønsker bliver hørt. - Vi kan være bekymrede for en halvhjertet dialog, siger hun og pointerer, at de vil have åbenthed i den fremadettede proces. - Vi kan godt ende med at bakke op, men så kræver det, at de ligger deres beslutningsgrundlag åbent frem, og at vores projekt tænkes ind i planen for området, siger hun. Efter indstillingen til byrådet har borgmesteren i Rebild Kommune, Jesper Greth, indkaldt alle parter til et møde om sagen.

Referat:
Planen for en udbygning af Skørping Idrætscenter var klar, men nu vil Rebild Kommune placere en børnehave på arealet udenfor hallen, hvor der netop skulle have været en række nye idrætsfaciliteter.